***** ΚΑΝΟΝΙΣΜΟΣ (ΕΟΚ) αριθ. 1053/90 ΤΟΥ ΣΥΜΒΟΥΛΙΟΥ της 25ης Απριλίου 1990 για την τροποποίηση του κανονισμού (ΕΟΚ) αριθ. 3164/76 για την πρόσβαση στην αγορά των διεθνών εμπορευματικών οδικών μεταφορών ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75, την πρόταση της Επιτροπής, τη γνώμη του Ευρωπαϊκού Κοινοβουλίου (1), τη γνώμη της Οικονομικής και Κοινωνικής Επιτροπής (2), Εκτιμώντας: ότι, δυνάμει του άρθρου 3 παράγραφος 3 του κανονισμού (ΕΟΚ) αριθ. 3164/76 (3), όπως τροποποιήθηκε τελευταία από τον κανονισμό (ΕΟΚ) αριθ. 1841/88 (4), το Συμβούλιο πρέπει να λάβει απόφαση σχετικά με την αύξηση της κοινοτικής ποσόστωσης, από το 1990 και μετά, για τις οδικές εμπορευματικές μεταφορές μεταξύ των κρατών μελών, καθώς και σχετικά με τα μέτρα που πρέπει να ληφθούν σε περίπτωση κρίσεως· ότι το άρθρο 4α του κανονισμού (ΕΟΚ) αριθ. 3164/76 προβλέπει την κατάργηση όλων των ποσοστώσεων, στις οποίες περιλαμβάνεται και η κοινοτική ποσόστωση, από την 1η Ιανουαρίου 1993· ότι, κατά τη σύνοδο της 30ής Ιουνίου 1986, το Συμβούλιο κατέληξε σε συμπεράσματα σύμφωνα με τα οποία η κοινοτική ποσόστωση πρέπει να αυξάνεται σωρευτικά κατά 40 % ετησίως, από το 1987 και μέχρι την εγκαθίδρυση, το 1993, ελεύθερης αγοράς, χωρίς ποσοτικούς περιορισμούς για τις ενδοκοινοτικές οδικές εμπορευματικές μεταφορές· ότι, κατ' εφαρμογή των εν λόγω συμπερασμάτων, η κοινοτική ποσόστωση αυξήθηκε πράγματι κατά 40 % το 1987, το 1988 και το 1989· ότι, για να διασφαλισθεί η μετάβαση στο νέο σύστημα που θα εφαρμοστεί από το 1993 και μετά με τον ελαστικότερο δυνατό τρόπο και χωρίς να διαταραχθεί η αγορά, καθώς και για να υλοποιηθεί η ελεύθερη παροχή υπηρεσιών στον τομέα των οδικών εμπορευματικών μεταφορών μεταξύ κρατών μελών, η κοινοτική ποσόστωση πρέπει να αυξηθεί κατά 40 % για το έτος 1990· ότι θα πρέπει να εγκριθούν οι αυξήσεις της κοινοτικής ποσόστωσης για τα έτη 1991 και 1992 παράλληλα με τις διατάξεις σχετικά με τα μέτρα που πρέπει να ληφθούν σε περίπτωση κρίσεως· ότι, όσον αφορά την κατανομή μεταξύ των κρατών μελών του αριθμού αδειών που προκύπτουν από την αύξηση της κοινοτικής ποσόστωσης, ενδείκνυται να εφαρμοστεί, όπως και κατά το 1989, και υπό την επιφύλαξη της μεθόδου που θα εφαρμοστεί μεταγενέστερα, η μέθοδος της γραμμικής κατανομής· ότι, ενόψει της κατάργησης των ελέγχων στα εσωτερικά σύνορα, πρέπει να καταργηθεί η υποχρέωση επίθεσης της σφραγίδας του τελωνείου στην έκθεση των μεταφορών· ότι, κατά συνέπεια, ενδείκνυται να επέλθουν ορισμένες τεχνικές τροποποιήσεις στον κανονισμό (ΕΟΚ) αριθ. 3164/76, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 3164/76 τροποποιείται ως εξής: 1. Στο άρθρο 3, οι παράγραφοι 1 και 2 αντικαθίστανται από το ακόλουθο κείμενο: «1. Για το έτος 1990, ο συνολικός αριθμός κοινοτικών αδειών που χορηγούνται στο σύνολο των κρατών μελών, στα πλαίσια της κοινοτικής ποσόστωσης, καθορίζεται σε 33 635. Ο αριθμός κοινοτικών αδειών που χορηγούνται σε κάθε κράτος μέλος καθορίζεται ως εξής: Βέλγιο: 2 918 Δανία: 2 831 Ομοσπονδιακή Δημοκρατία της Γερμανίας: 4 654 Ελλάδα: 1 291 Ισπανία: 3 026 Γαλλία: 3 957 Ιρλανδία: 1 316 Ιταλία: 3 964 Λουξεμβούργο: 1 360 Κάτω Χώρες: 4 125 Πορτογαλία: 1 713 Ηνωμένο Βασίλειο: 2 480 2. Ένα κράτος μέλος μπορεί να ζητήσει για το έτος 1990 να μετατραπεί σε κοινοτικές άδειες βραχείας ισχύος, σύμφωνα με τις λεπτομέρειες που προβλέπει το άρθρο 3α παράγραφοι 3 και 4, το 20 % το πολύ του αρθμού συμπληρωματικών κοινοτικών αδειών που προκύπτουν από την παράγραφο 1 του παρόντος άρθρου, σε αναλογία οκτώ αδειών βραχείας ισχύος για καθεμία από τις προαναφερόμενες συμπληρωματικές άδειες.» 2. Στα παραρτήματα ΙΙ και ΙΙα: α) καταργούνται: - το σημείο 7 στη σελίδα (β), - η τελευταία φράση στη σελίδα (γ), - η υποσημείωση «ΣΗΜ.» της σελίδας (δ), - το κείμενο της σελίδας (ε)· β) στο σημείο 3 της σελίδας (β), προστίθενται τα εξής: «Οι έλεγχοι αυτοί δεν θα διενεργούνται ως συνοριακοί έλεγχοι, αλλά μόνο στα πλαίσια των συνήθων ελέγχων που διενεργούνται κατά τρόπο μη εισάγοντα διακρίσεις στο σύνολο του εδάφους ενός κράτους μέλους.» Άρθρο 2 Ο παρών κανονισμός αρχίζει να ισχύει την 1η Μαΐου 1990. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Απριλίου 1990.

[Source: multi_eurlex | Tokens: 3828]